Anne-Mette Winther Christiansen (V), 2008-12-11:
Det er ganske interessant at få lov til at have en så værdiladet og indholdsrig debat her i Folketinget.
Det er sådan, at nogle skoler har meget stor fokus på de praktiske fag og de musiske fag, og de har også meget stort fokus på forskellige udtryksformer.
Det kunne bare godt udbredes noget bedre, fordi der ligger så mange gode eksempler og tiltag rundtomkring på kommunernes skoler, og de mangler faktisk bare at blive videreformidlet og anvendt andre steder.
Det ville jo være nærliggende at få de skoler, som eksempelvis har valgt en sundhedsprofil på skolen, til at deltage i forsøg, hvor der laves et tæt samarbejde imellem idræt og hjemkundskab.
Det ville være rart, fordi vi jo så ville kunne få den store glæde af at få de gode eksempler bredt ud til flere, og det er jo ikke nødvendigt, at alle skal opfinde den dybe tallerken, når vi ved, at den er opfundet for længst.
Det er også nærliggende at få sat nogle forsøg i gang, så vi får udbredt et nyt fag, som indeholder essensen og de gode ting fra tidligere benævnte fag, f.eks. sløjd og håndarbejde og måske også billedkunst, og fik det lagt ind under et samlet fag, der hedder håndværk og design.
Materiel design er allerede et fag på læreruddannelsen, men jeg forstår godt de lærerstuderende, der tænker, hvor det så lige præcis er, vedkommende kan regne med at få sin fagekspertise anvendt i folkeskolen, fordi faget ikke specifikt anvendes direkte i folkeskolen.
Logikken synes jeg vi skal gå ind og styrke og så sige: Ja, vi tager konsekvensen, vi kombinerer fagene, og vi går ind og får lavet en bedre logik i, hvordan fagene anvendes.
Håndværk og design vil være et fag i folkeskolen, og materielt design er så det fag, man har på lærerseminariet.
Dansk håndværk og design er i dag anerkendt i hele verden.
Det er noget, som vi kunne få ind i skolen som et nyt fag, og det ville kunne bruges på mange forskellige måder.
Jeg skal ikke her stå og bestemme hvordan, men det ville være interessant alligevel at nævne, at vi har massevis af arkitekter, der går rundt og har så stor viden, og den kunne anvendes direkte i undervisningen.
Faget vil kunne gå ind og understøtte elevernes forståelse af betydningen af at fokusere på det aspekt.
Det vil også være sådan, at forældrene i den grad vil få udbredt en bedre forståelse af, hvad det egentlig også er, vi skal leve af i Danmark.
På samme måde er det med undervisningen i musik.
Undervisningen i musik behøver jo ikke nødvendigvis at være foretaget af en musiklærer.
Det kan lige så vel være en musikpædagog, som har en meget særlig uddannelse, der virkelig egner sig til folkeskolen.
Det ville jo også være nærliggende at få kunstuddannede til så at undervise i billedkunst.
Valgfag i 7.-9. klasse i håndværk og design med mulighed for prøveaflæggelse i 9. klasse vil være rigtig spændende, og det vil give de kreative en stor chance for at få deres kompetencer ført ud i livet og få en selvtillid, der virkelig gennemstråler, at her er deres styrkeområde.
Det vil være dejligt at få evalueret de praktisk-musiske fags status i folkeskolen.
Jeg synes, det er rigtig godt, at der lægges op til, at vi nu får den evaluering lagt frem.
Vi har brug for at finde ud af, hvordan skolerne prioriterer fagene.
Jeg må medgive, at der er nogle steder, hvor der er plads til forbedringer.
Jeg vil gerne rose mine tidligere kollegaer, fra før jeg kom i Folketinget, for jeg synes, der er rigtig mange lærere og skoleledere, som planlægger bevidst ud fra, at det skal prioriteres højt og vægtes højt, at de praktisk-musiske fag har den førende betydning, og de har også en overbevisning om, at man ruster eleverne bedre til fremtiden, såfremt man husker, hvad eksempelvis Hans Henrik Knoop, der er forsker ved Aarhus Universitet, ville sige: de mange intelligenser.
Hvis ikke der er ligevægt i indlæringen mellem det taktile, det visuelle, det auditive og det kinæstetiske, så får vi altså ikke alle med.
Vi har kunnet følge »Plan B« og »Skolen« - to tv-udsendelser på TV 2 hvor det dokumenteres, at det betyder meget at have den brede tilgang til elevernes faglige og sociale udvikling.
Heldigvis er det også sådan, at der ikke er forhindringer i folkeskoleloven, som den ser ud i dag, for at det kan varetages.
Venstre ser meget frem til at få evalueringerne på de nye tiltag, og vi kommer til at få glæde af at se effekten af handlingsplanen, som så skal understøtte håndværksfagene.